|  |
| --- |
| Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatų priedas |

**KLAIPĖDOS MIESTO SAVIVALDYBĖS PREMIJŲ UŽ MIESTUI AKTUALIUS IR PRITAIKOMUOSIUS DARBUS KLAIPĖDOS AUKŠTŲJŲ MOKYKLŲ ABSOLVENTAMS SKYRIMUI PATEIKTŲ DARBŲ VERTINIMO KOMISIJOS DARBO REGLAMENTAS**

**I SKYRIUS**

**BendroSIOS NUOSTATOS**

1. Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventamsskyrimui pateiktųdarbų vertinimo komisija (toliau – Komisija) yra sudaroma vertinti aktualius ir pritaikomuosius baigiamuosius darbus (toliau – darbas).

2. Komisijos pateikti vertinimai ir kiti jos veiklos rezultatai yra rekomendacinio pobūdžio.

3. Komisija savo veikloje vadovaujasi Lietuvos Respublikoje galiojančiais teisės aktais, Klaipėdos miesto savivaldybės premijų už miestui aktualius ir pritaikomuosius darbus aukštųjų mokyklų absolventams skyrimo nuostatais (toliau – Nuostatai), patvirtintais Klaipėdos miesto savivaldybės tarybos 2017 m. gruodžio 21 d. sprendimu Nr. T2-337 „Dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatų patvirtinimo“, šiuo reglamentu.

4. Komisija savo veiklą grindžia objektyvumo, nepriklausomumo, nešališkumo, kolegialumo, įstatymų viršenybės, lygiateisiškumo, skaidrumo ir kitais su ekspertų vykdoma veikla susijusiais principais, nustatytais Lietuvos Respublikos teisės aktuose.

5. Prieš pradėdama vertinti darbus, Komisija pasirašo Klaipėdos miesto savivaldybės administracijos (toliau – Savivaldybės administracija) direktoriaus nustatytos formos nešališkumo deklaraciją. Šie dokumentai saugomi pas Savivaldybės administracijos jaunimo reikalų koordinatorių (toliau – jaunimo reikalų koordinatorius) visą Komisijos darbo kadenciją.

6. Reglamente vartojamos sąvokos yra suprantamos taip, kaip jos yra apibrėžtos Nuostatuose ir kituose teisės aktuose.

7. Komisija vertina ir teikia rekomendacijas Savivaldybės administracijos direktoriui.

**II SKYRIUS**

**Komisijos FORMAVIMAS, uždavinIAI ir funkcijos**

8. Komisiją sudaro 10 narių:

8.1. Savivaldybės administracijos direktoriaus deleguoti 4 darbuotojai;

8.2. Savivaldybės tarybos Kultūros, švietimo ir sporto komiteto deleguotas atstovas;

8.3 Savivaldybės tarybos Miesto plėtros ir strateginio planavimo komiteto deleguotas atstovas;

8.4. Klaipėdos miesto bendruomeninių organizacijų asociacijos deleguotas atstovas;

8.5. Klaipėdos miesto akademinių reikalų tarybos deleguoti trys atstovai.

9. Komisijos nariais turi būti asmenys, turintys aukštąjį išsilavinimą ir savo žiniomis, patirtimi galintys įvertinti darbus.

10. Komisija sudaroma Savivaldybės administracijos direktoriaus įsakymu 2 metams.

11. Komisijos uždaviniai yra nagrinėti ir vertinti premijų konkursui pateiktus darbus bei teikti rekomendacijas Savivaldybės administracijos direktoriui dėl premijų skyrimo.

12. Vykdydama jai pavestus uždavinius, Komisija atlieka šias funkcijas:

12.1. vertina pateiktus darbus;

12.2. pateikia savo vertinimų išvadas ir rekomendacijas.

**III SKYRIUS**

**Komisijos darbo organizavimas**

13. Komisijos darbą organizuoja Komisijos pirmininkas, kurį savo pirmo posėdžio metu išsirenka Komisijos nariai balsų dauguma.

14. Jaunimo reikalų koordinatorius vykdo su techniniu aptarnavimu susijusias funkcijas.

15. Komisijos posėdžiai yra teisėti, kai juose dalyvauja ne mažiau kaip pusė Komisijos narių.

16. Komisijos posėdžiai pagal poreikį gali būti organizuojami elektroniniu būdu. Elektroniniais laiškais išsiunčiami klausimai su atsakymais pritarti ar nepritari. Sprendimas priimamas tada, kai gaunama ne mažiau kaip pusė Komisijos narių elektroninių laiškų su atsakymais.

17. Komisijos narys, negalintis dalyvauti posėdyje, privalo apie tai nedelsdamas pranešti jaunimo reikalų koordinatoriui.

18. Komisijos narys privalo nusišalinti nuo darbų vertinimo, jeigu kyla interesų konfliktas.

19. Komisijos narys posėdžio metu turi teisę teikti siūlymą dėl kito Komisijos nario nušalinimo nuo darbo svarstymo, jeigu yra pagrįstai manoma, kad kito Komisijos nario nušalinimas atitinka nešališkumo deklaracijoje nustatytus pagrindus. Pareiškus nušalinimą Komisijos pirmininkui ir posėdyje dalyvaujančių Komisijos narių balsams pasiskirsčius po lygiai, sprendimą dėl Komisijos pirmininko nušalinimo priima Savivaldybės administracijos direktorius. Komisijos narys, dėl kurio nušalinimo balsuojama, balsavime nedalyvauja.

20. Nusišalinęs ar nuo darbo vertinimo nušalintas Komisijos narys privalo darbų svarstymo metu palikti patalpą, kurioje vyksta Komisijos posėdis.

21. Komisijos rekomendacijos skirti premijas priimamos posėdžiuose dalyvaujančių Komisijos narių paprasta balsų dauguma, įskaitant Komisijos nario, kurio nuomonė pateikta raštu, balsą. Jei balsai pasiskirsto po lygiai, lemiamu laikomas Komisijos pirmininko balsas.

22. Komisijos rekomendacijos įforminamos protokolu. Komisijos narių balų suvestinė lentelė yra neatskiriama protokolo dalis. Protokolą pasirašo Komisijos pirmininkas ir protokolą rengęs jaunimo reikalų koordinatorius.

**IV SKYRIUS**

**DARBŲ vertinimas**

23. Kiekvieną darbą vertina visi Komisijos nariai.

24. Jaunimo reikalų koordinatorius likus 2 dienoms iki posėdžio kiekvienam Komisijos nariui elektroniniu būdu pateikia darbus. Posėdžio metu jaunimo reikalų koordinatorius pateikia darbų vertinimo formas, patvirtintas Savivaldybės administracijos direktoriaus. Komisijos narys paraiškas vertina užpildydamas kiekvieno darbo vertinimo formą viešo posėdžio metu. Užpildytos ir pasirašytos vertinimo formos perduodamos jaunimo reikalų koordinatoriui, kuris visus Komisijos narių balus surašo į lentelę ir išveda vidurkius.

25. Komisija darbus vertina atsižvelgdama į Nuostatų 24 punkto kriterijus.

26. Tinkamai užpildytoje paraiškų vertinimo formoje nurodyti duomenys yra galutiniai ir nekeičiami.

**V SKYRIUS**

**KOMISIJOS NARIO pareigos ir teisės**

27. Komisijos narys įsipareigoja:

27.1. užpildyti Komisijos nario nešališkumo deklaraciją, patvirtintą Savivaldybės administracijos direktoriaus;

27.2. užtikrinti informacijos, susijusios su jo veikla Komisijoje, konfidencialumą, kol bus priimtas galutinis sprendimas dėl premijų skyrimo;

27.3. pradėdamas vertinti darbus, susipažinti su pateiktų darbų turiniu;

27.4. užpildyti darbų vertinimo formą, patvirtintą Savivaldybės administracijos direktoriaus.

28. Komisijos narys gali kreiptis į jaunimo reikalų koordinatorių dėl papildomos informacijos, reikalingos jam pavestoms užduotims atlikti.

**VI SKYRIUS**

**BAIGIAMOSIOS NUOSTATOS**

29. Jeigu Komisijos narys nevykdo arba netinkamai vykdo šiame reglamente nurodytas pareigas ir per jaunimo reikalų koordinatoriaus nustatytą terminą šių trūkumų nepašalina, nesilaiko konfidencialumo pasižadėjimo nuostatų, Savivaldybės administracijos direktorius priima sprendimą pašalinti Komisijos narį iš Komisijos. Tokiu atveju per 3 darbo dienas Savivaldybės administracijos direktoriaus įsakymu yra tvirtinama nauja Komisijos sudėtis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_